Document ID: 32001R0299

Neuvoston asetus (EY) N:o 299/2001,
annettu 12 päivänä helmikuuta 2001,
lopullisen polkumyyntitullin käyttöönotosta Kiinan kansantasavallasta peräisin olevan kaliumpermanganaatin tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 11 artiklan 2 ja 6 kohdan,
ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,
sekä katsoo seuraavaa:
1. AIEMMAT TUTKIMUKSET
1.1 Kiinan kansantasavaltaa koskevat tutkimukset
(1) Neuvosto otti asetuksella (ETY) N:o 1531/88(2) käyttöön lopullisen polkumyyntitullin Kiinan kansantasavallasta peräisin olevan kaliumpermanganaatin tuonnissa. Tullin määrä vastasi joko nettokiloa kohti lasketun vapaasti yhteisön rajalla tullaamattomana -hinnan ja 2,25 ecun määrän välistä erotusta tai 20 prosenttia kyseisestä hinnasta sen mukaan, kumpi oli korkeampi.
(2) Vuonna 1994 suoritettiin asetuksen (ETY) N:o 2423/88(3) 14 artiklan 1 kohdan ja 15 artiklan 3 kohdan mukainen tarkastelu, jonka seurauksena neuvosto otti asetuksella (EY) N:o 2819/94(4) käyttöön lopullisen polkumyyntitullin Kiinan kansantasavallasta peräisin olevan kaliumpermanganaatin tuonnissa ja vahvisti tullin määräksi 1,26 ecua kilolta.
1.2 Muita maita koskevat tutkimukset
(3) Huhtikuussa 1997 pantiin vireille Intiasta ja Ukrainasta peräisin olevan kaliumpermanganaatin tuontia koskeva polkumyyntitutkimus. Intiasta peräisin olevassa tuonnissa otettiin käyttöön 5,6 prosentin ja Ukrainasta peräisin olevassa tuonnissa 36,2 prosentin lopullinen polkumyyntitulli asetuksella (EY) N:o 1507/98(5).
2. TÄMÄ TUTKIMUS
2.1 Tarkastelua koskeva pyyntö
(4) Komissio julkaisi huhtikuussa 1999 ilmoituksen(6) Kiinan kansantasavallasta peräisin olevan kaliumpermanganaatin tuontiin sovellettavien polkumyyntitoimenpiteiden voimassaolon lähestyvästä päättymisestä. Euroopan kemianteollisuuden järjestö CEFIC (Conseil Européen des Fédérations de l'Industrie Chimique) jätti 12 päivänä heinäkuuta 1999 pyynnön näiden toimenpiteiden tarkastelemisesta asetuksen (EY) N:o 384/96, jäljempänä "perusasetus", 11 artiklan 2 kohdan mukaisesti.
(5) Pyyntö jätettiin yhteisön ainoan tuottajan puolesta, joka näin ollen vastaa kaliumpermanganaatin koko tuotannosta yhteisössä. Pyyntöä perusteltiin sillä, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuneen vahingon jatkumiseen tai toistumiseen.
2.2 Tarkastelun vireillepanoa koskeva ilmoitus
(6) Kuultuaan neuvoa-antavaa komiteaa komissio päätti, että on olemassa riittävä näyttö tarkastelun vireille panemiseksi, mistä syystä se pani vireille tutkimuksen(7) perusasetuksen 11 artiklan 2 kohdan nojalla.
2.3 Tutkimusajanjakso
(7) Polkumyynnin jatkumisen ja toistumisen todennäköisyyttä koskeva tutkimus käsitti 1 päivän lokakuuta 1998 ja 30 päivän syyskuuta 1999 välisen ajan, jäljempänä "tutkimusajanjakso". Vahingon toistumismahdollisuuden selvittämiseksi suoritettiin kehityssuuntien tarkastelu, joka kattoi ajanjakson vuodesta 1995 tutkimusajanjakson loppuun, jäljempänä "tarkastelujakso".
2.4 Tutkimuksen osapuolet
(8) Tarkastelun vireillepanosta ilmoitettiin virallisesti pyynnön esittäneelle yhteisön tuottajalle, kiinalaisille viejille ja vientiä harjoittaville tuottajille, tuojille, joita asian tiedettiin koskevan, sekä viejämaan edustajille. Kyselylomakkeet lähetettiin kaikille edellä mainituille osapuolille ja tarkastelun vireillepanoa koskevassa ilmoituksessa asetetussa määräajassa ilmoittautuneille osapuolille. Tarkastelun vireillepanosta ilmoitettiin lisäksi vertailumaaksi valitussa Yhdysvalloissa toimivalle yhteistyössä toimineelle tuottajalle, jolle lähetettiin myös kyselylomake. Asianomaisille osapuolille annettiin mahdollisuus esittää näkökantansa kirjallisesti.
(9) Pyynnön esittänyt yhteisön tuottaja ja yksi tuoja vastasivat kyselyyn. Lisäksi kaksi riippumatonta jälleenmyyjää esitti näkökantansa kirjallisesti.
(10) Myös vertailumaan tuottaja vastasi kyselyyn.
(11) Yksikään viejämaan viejistä tai vientiä harjoittavista tuottajista ei toiminut yhteistyössä tutkimuksessa.
2.5 Saatujen tietojen tarkistaminen
(12) Kaikki polkumyynnin ja vahingon jatkumisen tai toistumisen todennäköisyyden selvittämisen ja yhteisön edun määrittämisen kannalta tarpeellisina pidetyt tiedot hankittiin ja tarkistettiin. Ainoan yhteisön tuottajan, Industrial Química del Nalón SA-IQNin (Oviedo, Espanja), toimitiloihin tehtiin tarkastuskäynti.
(13) Asianomaisille osapuolille annettiin tilaisuus pyytää kuulemista, mutta tällaisia pyyntöjä ei esitetty.
3. TARKASTELTAVANA OLEVA TUOTE JA SAMANKALTAINEN TUOTE
3.1 Tarkasteltavana olevan tuotteen kuvaus
(14) Tarkasteltavana oleva tuote on sama kuin aiemmissa tutkimuksissa eli kaliumpermanganaatti, jonka kemiallinen kaava on KMnO4. Kaliumpermanganaatti, joka kuuluu CN-koodiin 2841 61 00 , on mangaanin, kaliumin ja hapen yhdiste, jonka valmistamiseen tarvitaan kahta perusraaka-ainetta: kaliumhydroksidia (KOH) ja mangaanidioksidia eli pyrolusiittia (MnO2). Tuotetta valmistetaan kolmea eri laatua: teknistä (KMnO4-pitoisuus 97-98 prosenttia, kiteisenä jauheena), valuvassa muodossa olevaa (sisältää paakkuuntumisenestoainetta) ja farmaseuttista (KMnO4-pitoisuus vähintään 99 prosenttia, kiteinä). Kaikilla laaduilla on samat fyysiset (kiteisyys) ja kemialliset perusominaisuudet. Tämän vuoksi pääteltiin, että kaikkia laatuja olisi tässä tutkimuksessa pidettävä yhtenä ja samana tuotteena.
(15) Kaliumpermanganaatti on voimakas hapettava aine, jota käytetään juoma- ja jäteveden käsittelyyn, kemiallisten ja farmaseuttisten valmisteiden valmistukseen, vesiviljelyyn, metallien pintakäsittelyyn ja jalostukseen, puhdistusaineena maataloudessa ja eläinlääketieteessä, kaasujen puhdistamiseen, tehdaskaasujen hajujen poistamiseen, valkaisemiseen ja erityiskäsittelyihin tekstiiliteollisuudessa, radioaktiivisuuden poistamiseen, kaasuturbiinien puhdistamiseen ja vedenalaiseen ilman puhdistamiseen.
3.2 Samankaltainen tuote
(16) Yhdysvaltojen kotimarkkinoilla tuotettu ja myyty kaliumpermanganaatti, Kiinan kansantasavallasta yhteisöön tuotu kaliumpermanganaatti ja yhteisön tuotannonalan tuottama ja yhteisön markkinoilla myymä kaliumpermanganaatti ovat fyysisiltä ominaisuuksiltaan ja käyttötarkoituksiltaan samanlaisia, minkä vuoksi ne ovat perusasetuksen 1 artiklan 4 kohdassa tarkoitettuja samankaltaisia tuotteita.
4. POLKUMYYNNIN JATKUMINEN TAI TOISTUMINEN
4.1 Yleistä
(17) Eurostatin tilastojen mukaan kaliumpermanganaattia on tuotu Kiinan kansantasavallasta erittäin vähän, 30 tonnia vuonna 1998 ja 23 tonnia tutkimusajanjaksona. Kiinan kansantasavallan vientitilastot (ks. johdanto-osan 44 kappale) osoittavat kuitenkin, että määrä oli paljon suurempi vuonna 1998 ja sitä edeltävänä vuonna (450 tonnia). Kun otetaan huomioon nämä tilastotiedoissa esiintyvät erot ja se, että kiinalaiset viejät ja vientiä harjoittavat tuottajat kieltäytyivät kokonaan yhteistyöstä, voidaan pitää erittäin todennäköisenä, että voimassa olevia tulleja kierretään ilmoittamalla kiinalaisten tuotteiden alkuperämaaksi jokin muu maa.
(18) Polkumyynnin jatkumista selvitettäessä tutkittiin, tapahtuiko tuonti asianomaisesta maasta yhteisöön sillä hetkellä polkumyynnillä. Näin tehtiin, koska oli kohtuullista olettaa, että jos polkumyyntiä esiintyy nyt, se jatkuisi myös tulevaisuudessa.
(19) Polkumyynnin toistumisen todennäköisyyttä voimassa olevien toimenpiteiden kumoamistapauksessa pyrittiin selvittämään tutkimalla, olisiko polkumyynnin esiintyminen todennäköistä tulevaisuudessa ja olisiko se määrältään huomattavaa. Polkumyynnin esiintymisen todennäköisyyttä tulevaisuudessa arvioitiin asianomaisesta maasta kolmansiin maihin suuntautuvan viennin perusteella ja polkumyynnin määrää selvitettiin tarkastelemalla kaikkia asiaan liittyviä kehityssuuntia koti- ja vientimarkkinoilla.
(20) Koska tämänkaltaisen tarkastelun tarkoituksena on arvioida polkumyynnin todennäköisyyttä siinä tapauksessa, että toimenpiteistä luovutaan, polkumyyntimarginaalien tai oikaisujen laskemista yhtä tarkkaan kuin perusasetuksen 5 artiklan mukaisen polkumyyntitutkimuksen yhteydessä ei pidetty tarpeellisena eikä tarkoituksenmukaisena. Tutkimus tehtiin kuitenkin niin yksityiskohtaisesti, että sen perusteella voitiin päätellä, oliko tutkimusajanjakson aikana esiintynyt merkittävää polkumyyntiä, riippumatta siitä, mikä oli kunkin vientitapahtuman tarkka hintataso tai ne kustannukset ja oikaisut, joiden huomioon ottamista pyydettiin tai joita sovellettiin muutoin.
(21) Yhdysvaltain viranomaiset ovat äskettäin päättäneet pitää voimassa Kiinan kansantasavallasta peräisin olevan kaliumpermanganaatin tuontiin sovellettavat polkumyyntitoimenpiteet. Tämän perusteella ei kuitenkaan katsottu olevan tarpeen tai tarkoituksenmukaista tehdä muita päätelmiä kuin se, että kyseinen päätös tekee paljon vähemmän houkuttelevaksi yhden sellaisen tärkeän markkina-alueen, jolle osa Kiinan kansantasavallan tuotannosta olisi voinut ohjautua (ks. johdanto-osan 40 kappale).
4.2 Polkumyynnin jatkumisen todennäköisyys
4.2.1 Vertailumaa
(22) Koska kiinalaiset viejät eivät toimineet lainkaan yhteistyössä, Kiinan kansantasavaltaa koskeva normaaliarvo oli määritettävä perusasetuksen 2 artiklan 7 kohdan a alakohdan mukaisesti eli käyttäen tietoja, jotka koskivat sellaista markkinataloutta toteuttavaa kolmatta maata, jossa tuotettiin ja myytiin asianomaista tuotetta.
(23) Tarkastelupyynnön esittäjän ehdotus Yhdysvaltojen käyttämisestä vertailumaana aiempien tutkimusten tavoin hyväksyttiin tarkastelun vireillepanoa koskevan ilmoituksen mukaisesti useista syistä:
Yhdysvallat on maailman suurin kaliumpermanganaatin markkina-alue ja toiseksi suurin tuottaja Kiinan kansantasavallan jälkeen.
Yhdysvaltojen markkinat ovat avoinna tuonnille, jonka osuus on noin 10 prosenttia kulutuksesta.
Eri lähteistä hankittu kaliumpermanganaatti on suhteellisen homogeeninen tuote.
Kaliumpermanganaatti kilpailee tärkeissä sovelluksissa muiden, korvaavien kemikaalien kanssa.
(24) Muita maita (esim. Intiaa, Tsekin tasavaltaa) ei pidetty yhtä sopivina vertailumaina tuotantomäärien ja kyseisillä markkinoilla vallitsevien kilpailuedellytysten vuoksi. Lisäksi intialaiset tuottajat, joihin otettiin yhteyttä vertailumaata valittaessa, ilmoittivat, etteivät ne voineet toimia yhteistyössä.
(25) Kun otetaan huomioon yhdysvaltalaisen tuottajan yhteistyöhalukkuus ja se, että muut asianomaiset osapuolet eivät esittäneet asiasta huomautuksia, Yhdysvallat oli ainoa sopiva ja hyväksyttävä vertailumaa, kuten se oli ollut jo vuosien 1988 ja 1994 tutkimusten yhteydessä.
4.2.2 Normaaliarvo
(26) Ensin tutkittiin, oliko yhteistyössä toimineen yhdysvaltalaisen tuottajan myynti kotimarkkinoilla edustavaa, kun sitä verrattiin tarkasteltavana olevaan yhteisöön suuntautuvaan tuontiin. Myynnin todettiin olevan edustavaa, sillä se oli määrältään merkittävää suhteessa siihen keskimääräiseen tuotemäärään, jonka Kiinan kansantasavallan vientiä harjoittavat tuottajat myivät yhteisöön vietäväksi tutkimusajanjakson aikana.
(27) Yhdysvaltalaisen tuottajan myymän kaliumpermanganaatin eri laatujen myyntihintojen ja tuotantokustannusten vertailun jälkeen voitiin lisäksi todeta, että kyseistä myyntiä voidaan pitää tavanomaisen kaupankäynnin edellytysten mukaisena.
(28) Normaaliarvo määritettiin tämän vuoksi yhteistyössä toimineen yhdysvaltalaisen tuottajan Yhdysvaltojen kotimarkkinoilla vuoden 1999 ensimmäisellä neljänneksellä myymien kaliumpermanganaattilaatujen hintojen painotetun keskiarvon perusteella. Vaikka yhdysvaltalainen tuottaja ei toimittanut tietoja koko tutkimusajanjaksosta, sen ilmoittamat hinnat vastasivat vuosien 1997 ja 1998 painotettuja keskimääräisiä myyntihintoja, joista se myös toimitti tiedot, joten niitä voidaan pitää edustavina tutkimusajanjakson osalta.
(29) Yhteistyössä toimineen yhdysvaltalaisen tuottajan toimittamat tiedot tarkistettiin lisäksi vertaamalla niitä mahdollisuuksien mukaan muista lähteistä saatuihin tietoihin. Ottaen huomioon todetun polkumyynnin taso ja se seikka, että kyseistä tasoa ei tarvitse määrittää täsmällisesti, kuten johdanto-osan 20 kappaleessa selostetaan, katsottiin, että ilmoitettuja lukuja ei tarvitse todentaa yrityksen toimitiloissa tehdyn tarkastuksen avulla.
4.2.3 Vientihinta
(30) Koska yksikään vientiä harjoittava tuottaja ei toiminut yhteistyössä, vientihinta määritettiin käytettävissä olevien tietojen perusteella. Tässä tapauksessa käytettiin Eurostatin tietoja ja yhden sellaisen tuojan toimittamia tietoja, joka ei ollut etuyhteydessä kiinalaisiin viejiin.
(31) Eurostatin mukaan Kiinan kansantasavallasta tutkimusajanjaksona tuotujen kaliumpermanganaattilaatujen painotettu keskimääräinen cif-hinta yhteisön rajalla oli 1125 euroa tonnilta. Tämä vastaa noin 960 euroa tonnilta, kun se ilmoitetaan FOB-hintana Kiinan kansantasavallan rajalla.
(32) Tarkastelupyynnön esittäjän toimittamista tiedoista kävi ilmi, että Kiinan kansantasavallasta tulevan tuonnin keskimääräinen cif-hinta yhteisön rajalla oli noin 970 euroa tonnilta, mikä on FOB-hintana Kiinan kansantasavallan rajalla ilmoitettuna noin 810 euroa tonnilta.
(33) Ainoan tutkimuksessa yhteistyössä toimineen eurooppalaisen tuojan toimittamat hintatiedot sopivat edellä mainittujen lukujen rajoihin.
(34) Kiinan kansantasavallan vientitilastojen mukaan (ks. johdanto-osan 44 kappale) vuoden 1998 yksikköarvo oli 886 euroa tonnilta, mikä sopii myös yhteen edellä mainittujen hintatasojen kanssa.
(35) Yhteenvetona voidaan todeta, että useista erillisistä lähteistä peräisin olevat vientihintatiedot osoittavat, että FOB-tason vientihinta Kiinan kansantasavallan rajalla on 800-1000 euroa tonnilta.
4.3 Vertailu
(36) FOB-tason vientihintoja Kiinan kansantasavallan rajalla verrattiin Yhdysvaltojen normaaliarvoon, jota oikaistiin asianmukaisesti lisäämällä siihen ne keskimääräiset rahtikustannukset, jotka aiheutuvat tavaran kuljettamisesta kotimaassa tehtaalta satamaan (FOB-hinta Yhdysvaltojen rajalla).
4.4 Polkumyyntimarginaali
(37) Suoritettu tarkastelu osoitti, että polkumyyntimarginaali tuonnissa yhteisöön oli tutkimusajanjakson aikana huomattava. Edellä johdanto-osan 30-35 kappaleessa mainittuihin eri lähteisiin perustuvat polkumyyntimarginaalit vaihtelevat 108 prosentista 174 prosenttiin. Näitä vastaavat paljoustullit olisivat 1,308 euroa ja 1,543 euroa kilolta eli korkeammat kuin tällä hetkellä voimassa oleva tulli, joka on 1,260 euroa kilolta.
5. POLKUMYYNNIN TOISTUMISEN TODENNÄKÖISYYS
5.1 Merkittävien tuontimäärien toistumisen todennäköisyys
(38) Kiina on maailman suurin kaliumpermanganaatin tuottaja ja viejä ja sillä on tällä hetkellä runsaasti käyttämätöntä, viime vuosina kehitettyä tuotantokapasiteettia. Tämä ylimääräinen kapasiteetti vastaa viisin- tai kuusinkertaisesti yhteisön markkinoiden kulutusta.
(39) Kiinan kansantasavalta pystyy lisäämään vientiään yhteisön markkinoille erittäin merkittävässä määrin, etenkin kun kotimarkkinoiden myynnin ei odoteta kasvavan lähitulevaisuudessa.
(40) Lisäksi kaliumpermanganaatin vienti Kiinan kansantasavallasta tuotetta eniten maailmassa kuluttaville markkinoille, Yhdysvaltoihin, on ollut polkumyyntitullien alaista vuodesta 1983 ja on käytännöllisesti katsoen loppunut. Tuotteeseen Yhdysvalloissa sovellettavaa polkumyyntitullia tarkasteltiin uudelleen vuonna 1999 ja se päätettiin äskettäin pitää ennallaan 128,94 prosentissa.
(41) Toisella tärkeällä markkina-alueella, Intiassa, on myös sovellettu merkittävää polkumyyntitullia (149 euroa tonnilta) Kiinan kansantasavallasta peräisin olevaan tuontiin vuodesta 1995 lähtien.
(42) Yhteisön markkinat ovat Yhdysvaltojen ja Kiinan kansantasavallan omien markkinoiden jälkeen maailman suurimmat, ja edellä mainitut tekijät sekä maailmanmarkkinoiden suhteellisen vakaa kulutus ovat omiaan lisäämään niiden houkuttelevuutta.
5.2 Polkumyynnin toistumisen todennäköisyys
(43) Kun otetaan huomioon kaikista menettelyn aikana käytettävissä olleista lähteistä saadut tiedot, voidaan todeta, että kiinalaiset tuottajat ovat voimassa olevien toimenpiteiden käyttöönoton jälkeen jatkaneet asianomaisen tuotteen polkumyyntiä yhteisön markkinoilla.
(44) Lisäksi myös Kiinan kansantasavallan vienti kolmansien maiden markkinoille on säännönmukaisesti tapahtunut polkumyynnillä erittäin alhaisin hinnoin, mikä käy ilmi myös, kun Kiinan kansantasavallan vientitilastoja verrataan tässä tutkimuksessa määritettyihin normaaliarvoihin:
TAULUKON PAIKKA
Lähde:
Kiinan kansantasavallan vientitilastot
(45) Näin ollen on täysi syy olettaa, että jos vienti Kiinan kansantasavallasta yhteisöön kasvaa, tämä lisääntynyt vienti tapahtuu polkumyyntihinnoin.
5.3 Päätelmä
(46) Maailmanmarkkinoiden suhteellisen vakaa kulutus, käyttämättömän kapasiteetin lisääntyminen viimeisten viiden vuoden aikana ja rajoitettu pääsy muille keskeisille vientimarkkinoille viittaavat siihen, että asianomaisen Kiinan kansantasavallasta peräisin olevan tuotteen tuontiin sovellettavien polkumyyntitoimenpiteiden kumoaminen johtaisi todennäköisesti siihen, että polkumyynnillä tapahtuva tuonti yhteisön markkinoille alkaisi uudelleen merkittävinä määrinä.
(47) Euroopan yhteisöön tutkimusajanjaksona suuntautuneen myynnin ja kolmansien maiden markkinoille suuntautuneen myynnin tarkastelu osoitti erityisesti, että kiinalaiset viejät olivat jatkaneet polkumyyntiä ja että jos vienti Kiinan kansantasavallasta kasvaa, tämä lisääntynyt vienti tapahtuisi polkumyyntihinnoin.
6. YHTEISÖN TUOTANNONALAN MÄÄRITELMÄ
(48) Tarkastelupyynnön esittäjä CEFIC edustaa yhteisön ainoaa asianomaisen tuotteen tuottajaa. Tämä tuottaja (Industrial Química del Nalón SA-IQN) tuotti kaiken yhteisössä tutkimusajanjaksona tuotetun kaliumpermanganaatin ja muodostaa siten "yhteisön tuotannonalan" perusasetuksen 4 artiklan 1 kohdan mukaisesti.
7. SELVITYS YHTEISÖN TUOTANNONALAN TILANTEESTA
7.1 Kulutus
(49) Yhteisön kulutus laskettiin yhteisön tuotannonalan toimittamien, todennettujen myyntitietojen ja Eurostatin kautta saatujen tuontimääriä koskevien tietojen avulla. Kulutus väheni 18 prosenttia vuoden 1995 ja tutkimusajanjakson lopun välillä, vaikkakin kulutus oli vuonna 1995 epätavallisen suuri Espanjassa vallinneen ankaran kuivuuden vuoksi. Tutkimusajanjaksona kulutus oli vuosina 1997-1998 tapahtuneen laskun jälkeen lähes sama kuin vuonna 1996.
7.2 Tarkasteltavana olevasta maasta tulevan tuonnin määrä ja hinnat
(50) Eurostatin tiedot näyttäisivät osoittavan, että tuonti Kiinan kansantasavallasta oli vähäistä koko tarkastelujakson ajan voimassa olevien polkumyyntitoimenpiteiden vuoksi. Kuten johdanto-osan 44 kappaleesta käy ilmi, Kiinan kansantasavallan vientitilastojen mukaan vienti yhteisöön oli kuitenkin huomattavasti suurempaa eli 222 tonnia vuonna 1996 ja 450 tonnia sekä vuonna 1997 että 1998. Tämä vastaa noin 10 prosentin markkinaosuutta(8) tutkimusajanjaksona, mikä on selvästi vähimmäistason yläpuolella. Vaikka Eurostatin luvut olisivat oikeita ja tuontimäärät olisivat olleet erittäin vähäisiä tutkimusajanjaksona, tällä ei ole merkitystä toimenpiteiden voimassaolon päättymistä koskevan tarkastelun yhteydessä, koska tuonnin vähäisyys johtuu ainakin osittain jo voimassa olevista toimenpiteistä.
(51) Tarkkoja hintavertailuja on vaikea tehdä, koska todistettavasti Kiinan kansantasavallasta peräisin olevan kaliumpermanganaatin myyntimäärät yhteisön markkinoilla olivat vähäisiä ja koska asianomaisen maan tuottajat/viejät kieltäytyivät kokonaan yhteistyöstä. Käytettävissä olevien tietojen perusteella voidaan kuitenkin päätellä, että kiinalaisten tuottajien hinnat ovat edelleen merkittävästi yhteisön tuottajan hintoja alempia. Eurostatin tietojen mukaan kiinalaisten tuottajien hinnat (ennen tulleja) olivat tutkimusajanjakson aikana keskimäärin 38 prosenttia alemmat kuin yhteisön tuottajan hinnat. Vastaavat Taiwania koskevat tiedot osoittavat hinnan alittavuuden olevan vain hieman vähäisempi eli keskimäärin 33 prosenttia.
(52) Kiinan kansantasavallasta peräisin olevan kaliumpermanganaatin hinta on selvästi alempi kuin sekä markkinoiden keskihinta että yhteisön tuotannonalan soveltama hinta. Hinnat olivat lähellä yhteisön tuottajan hintoja vain vuonna 1997, mutta sen jälkeen erot ovat kasvaneet koko ajan. Taiwanilaiset tuotteet tulivat yhteisön markkinoille vuonna 1997 ja niiden hinnat ovat jatkuvasti alittaneet yhteisön tuottajan hinnat noin 25 prosentilla. Koska Taiwanissa ei ilmeisesti ole omaa tuotantoa, on aihetta epäillä, että sieltä tulevat tuotteet ovat itse asiassa peräisin Kiinan kansantasavallasta.
7.3 Muista kolmansista maista peräisin oleva tuonti
7.3.1 Määrä ja markkinaosuus
(53) Kokonaistuonti muista kolmansista maista lisääntyi 54 prosenttia vuoden 1995 ja tutkimusajanjakson välillä, vaikka tuonti Ukrainasta ja Intiasta on vähentynyt merkittävästi sen jälkeen, kun näiden maiden osalta otettiin asetuksella (EY) N:o 1507/98(9) käyttöön polkumyyntitullit. Sen sijaan tuonti Yhdysvalloista, Tsekin tasavallasta ja Taiwanista on lisääntynyt selvästi. Tsekin tasavalta vie yhteisöön 69 prosenttia kokonaiskapasiteetistaan, joka on arviolta 1000 tonnia vuodessa. Taiwan, joka ei vienyt asianomaista tuotetta yhteisöön ennen vuotta 1997, on tämän jälkeen kaksinkertaistanut vientimääränsä joka vuosi.
7.3.2 Myyntihinnat
(54) Yhdysvallat ja Tsekin tasavalta ovat tärkeimmät niistä yhteisöön asianomaista tuotetta vievistä maista, joihin ei tällä hetkellä sovelleta polkumyyntitoimenpiteitä. Yhdysvaltalaisten tuottajien hinnat ovat hieman korkeampia kuin yhteisön tuottajan hinnat. Tsekin tasavallan tuottajien yhteisön markkinoilla soveltamat hinnat ovat kaikista pääasiallisista viejämaista alimmat. Kuten johdanto-osan 53 kappaleessa kuitenkin selitettiin, tsekkiläisten viejien mahdollisuudet kasvattaa osuuttaan markkinoista ovat rajoitetut ja markkinaosuuden lisäys voisi enimmillään olla 5 prosenttia. Ei ole olemassa mitään näyttöä siitä, että tämä tuonti aiheuttaisi vahinkoa yhteisön tuotannonalalle tai että se tapahtuisi polkumyyntihintaan.
7.4 Yhteisön tuotannonalan tilanne
7.4.1 Markkinaosuus ja myyntimäärät
(55) Yhteisön tuotannonala vastasi tutkimusajanjaksona kaikesta yhteisön tuotannosta, sillä kaliumpermanganaattia tuottaa yhteisössä vain yksi tuottaja. Toinen yhteisön tuottaja, Saksassa sijainnut Chemie AG, lopetti toimintansa vuonna 1998. Tätä yritystä ei kuitenkaan ole otettu huomioon yhteisön tuotannonalan tilannetta tarkasteltaessa muutoin kuin työllisyyden kehityksen osalta.
(56) Yhteisön tuotannonalan myyntimäärä väheni tarkastelujaksolla 21 prosenttia ja sen markkinaosuus pieneni 2 prosenttia. Kulutus kuitenkin laski samaan aikaan 18 prosenttia, joten yhteisön tuotannonala pystyi pääosin säilyttämään markkinaosuutensa supistuvilla markkinoilla.
(57) Kuten johdanto-osan 49 kappaleessa jo todettiin, vuosi 1995 oli poikkeuksellinen Etelä-Espanjan ankaran kuivuuden ja vesivarojen ehtymisen vuoksi. Tämä johti välittömästi kaliumpermanganaatin kulutuksen kasvuun, koska sitä käytettiin erittäin saastuneen jokiveden puhdistukseen. Koska yhteisön tuotannonalalla oli sijaintinsa ansiosta parhaat edellytykset vastata tähän poikkeukselliseen kysyntään, sen myyntimäärät ja markkinaosuus kasvoivat. Vuoden 1996 ja tutkimusajanjakson välisen ajanjakson tarkastelu olisi tässä tapauksessa tarkoituksenmukaisempi ja edustavammat tulokset antava menetelmä. Kyseisenä ajanjaksona yhteisön tuotannonalan myyntimäärä ja markkinaosuus kasvoivat kokonaisuutena katsoen, mutta tutkimusajanjaksona ne molemmat laskivat verrattuna vuosien 1997 ja 1998 huippulukuihin.
7.4.2 Tuotanto, kapasiteetti ja kapasiteetin käyttöaste
(58) Yhteisön tuotannonalan kapasiteetin käyttöaste kasvoi 15 prosenttia tarkastelujakson aikana. Kapasiteetin käyttöaste oli alhainen vuonna 1997, koska varastot olivat suuret vuoden 1996 lopussa (ks. johdanto-osan 65 kappale). Kapasiteetin käyttöaste palautui tutkimusajanjaksona vuoden 1996 tasolle sen jälkeen, kun vuonna 1998 oli otettu käyttöön Intiaa ja Ukrainaa koskevat polkumyyntitoimenpiteet.
7.4.3 Tuotantokustannukset
(59) Kaliumpermanganaatin tonnia kohti lasketut yksikkökustannukset nousivat 5 prosenttia tarkastelujakson aikana. Kustannukset olivat suurimmillaan vuonna 1997, mikä johtui kyseisen vuoden vähäisistä tuotantomääristä ja tämän vaikutuksesta kiinteiden kustannusten osuuteen yksikköhinnassa.
7.4.4 Työllisyys
(60) Jäljellä olevan yhteisön tuottajan työllisyystilanne pysyi vakaana koko tarkastelujakson ajan, mutta olisi muistettava, että toinen yhteisön tuottaja lopetti kokonaan toimintansa jakson aikana, mikä johti työpaikkojen menetykseen.
7.4.5 Tuotanto ja tuottavuus
(61) Tuotanto kasvoi 16 prosenttia ja tuottavuus 21 prosenttia tarkastelujaksolla.
7.4.6 Hintakehitys
(62) Yhteisön tuotannonalan myyntihintojen tarkastelu osoitti, että myyntihinnat nousivat 12 prosenttia tarkastelujaksolla. Eniten hinnat nousivat vuonna 1998, kun Intiasta ja Ukrainasta peräisin olevan kaliumpermanganaatin tuonnissa otettiin käyttöön polkumyyntitoimenpiteet. Yksikköhinta on pysynyt vakaana viimeiset kaksi vuotta.
7.4.7 Kannattavuus
(63) Yhteisön tuotannonalan toiminta oli voitollista vuonna 1995 ja sen jälkeen tappiollista vuosina 1996-1998. Tutkimusajanjakson aikana tuotannonala tuotti jälleen hieman voittoa. Tämä johtuu Intiaa ja Ukrainaa koskevien polkumyyntitoimenpiteiden käyttöönotosta vuonna 1998, minkä seurauksena tuotannonalan tilanne parani selvästi.
7.4.8 Yhteisön tuotannonalan vientimyynti
(64) Vienti suuntautuu lähinnä Yhdysvaltoihin, Norjaan ja Sveitsiin. Yhteisön tuotannonalan vientimyynti oli tappiollista vuonna 1995 mutta sen jälkeen kannattavaa vuoden 1996 ja tutkimusajanjakson välillä.
7.4.9 Varastojen kehitys
(65) Varastot olivat suuret vuoden 1996 lopussa tuotannon lisääntymisen vuoksi, mutta koska vuoden 1995 kuivuus ei ole toistunut, varastoja on vähitellen pienennetty.
7.4.10 Yhteisön tuotannonalan tilannetta koskevat päätelmät
(66) Useimmat tunnusluvut osoittavat yhteisön tuotannonalan tilanteen olevan paranemassa. Tämä on nähtävissä erityisesti vuodesta 1998 alkaen, jolloin Intiasta ja Ukrainasta peräisin olevassa tuonnissa otettiin käyttöön polkumyyntitoimenpiteet. Tarkastelujakson kehitystä tarkasteltaessa voidaan todeta, että tuotanto ja tuottavuus ovat kasvaneet ja hinnat nousseet ja että tutkimusajanjakson aikana yhteisön tuotannonalan tulos kääntyi jälleen hieman voitolliseksi. Tarkastelujaksona tapahtunutta kulutuksen ja myyntimäärien laskua tarkasteltaessa olisi otettava huomioon, että vuoden 1995 perustaso oli epätavallisen korkea Espanjassa vallinneen kuivuuden takia. Molemmat näistä tunnusluvuista osoittavat kuitenkin tilanteen parantuneen vuosina 1997-1998 ja heikentyneen sitten jonkin verran tutkimusajanjakson aikana. Samalla yhteisön tuotannonalan markkinaosuus on pysynyt ennallaan.
(67) Yhteisön tuotannonalan tuotantokapasiteetissa ei tapahtunut muutoksia tarkastelujaksolla, mutta kapasiteetin käyttöaste nousi. Kaliumpermanganaatin tuotantokustannukset kuitenkin kasvoivat.
(68) Kokonaisuutena katsoen tunnusluvut osoittavat, että Kiinan kansantasavallasta, Intiasta ja Ukrainasta peräisin olevaan tuontiin sovellettavat polkumyyntitoimenpiteet ovat antaneet yhteisön tuotannonalalle mahdollisuuden tasavertaiseen kilpailuun. Yhdysvalloista yhteisön markkinoille ilman vahingollista polkumyyntiä tuotavien tuotteiden hinnat ovat lähes samaa tasoa kuin yhteisön tuottajien hinnat, mikä viittaa siihen, että nämä hinnat ovat sitä tasoa, joka voidaan saavuttaa tasavertaisissa ja avoimissa markkinaolosuhteissa. Toimenpiteiden käyttöönotto Kiinan kansantasavallan, Intian ja Ukrainan osalta mahdollisti hinnankorotukset. Tämän ansiosta toiminta oli tutkimusajanjaksona kannattavaa ensimmäistä kertaa vuoden 1995 jälkeen.
8. VAHINGON TOISTUMISEN TODENNÄKÖISYYS
8.1 Yhteisön tuotannonala
(69) Yhteisön tuotannonalan tilannetta selostetaan johdanto-osan 55-68 kappaleessa.
8.2 Kiinan kansantasavallan todennäköinen vienti
(70) On olemassa jossain määrin näyttöä siitä, että kiinalaisten viejien erityisesti Chileen ja Australiaan suuntautuvassa viennissään soveltamat hinnat ovat tasolla, joka alittaa merkittävästi yhteisön tuotannonalan hinnat. Eurostatilta ja Kiinan kansantasavallan viranomaisilta peräisin olevat tiedot osoittavat, että Kiinan kansantasavallasta yhteisöön tuodun kaliumpermanganaatin hinnat olivat tutkimusajanjaksona huomattavasti alempia kuin yhteisön tuotannonalan hinnat.
(71) Kiinalaiset tuottajat ovat lisänneet merkittävästi tuotantokapasiteettiaan. Kotimarkkinoiden kysynnässä ei kuitenkaan ole odotettavissa kasvua. Vaikka Kiinan kansantasavallalla oli tutkimusajanjaksona vain pieni osuus yhteisön markkinoista, pelkästään sen liikakapasiteetti voisi tyydyttää koko yhteisön markkinoiden kysynnän moninkertaisesti.
8.3 Päätelmä
(72) Edellä johdanto-osan 46 ja 47 kappaleessa pääteltiin, että jos polkumyyntitoimenpiteiden annetaan raueta, Kiinan kansantasavallasta peräisin olevan kaliumpermanganaatin tuonti yhteisön markkinoille suurina määrinä polkumyynnillä alkaa todennäköisesti uudelleen. Tämän tuonnin määrä ja hinnat olisivat todennäköisesti sellaiset, että niillä olisi merkittävä kielteinen vaikutus yhteisön markkinoihin.
(73) Jos kysyntä yhteisössä ei samaan aikaan kasva, tuloksena on joko yhteisön tuotannonalan markkinaosuuden tai hintojen merkittävä aleneminen. Todennäköisesti vaikutus ulottuisi niihin molempiin, mikä johtaisi kannattavuuden laskuun ja lopulta yhteisön tuotannonalan elinkelpoisuuden vaarantumiseen. Tästä syystä pääteltiin, että Kiinan kansantasavallasta peräisin olevan kaliumpermanganaatin tuontiin sovellettavien polkumyyntitoimenpiteiden kumoaminen aiheuttaisi todennäköisesti merkittävää vahinkoa yhteisön tuotannonalalle.
9. YHTEISÖN ETU
9.1 Johdanto
(74) Perusasetuksen 21 artiklan mukaisesti tarkasteltiin, olisiko nykyisten polkumyyntitoimenpiteiden voimassaolon jatkaminen yhteisön kokonaisedun vastaista. Yhteisön etua arvioitaessa otettiin huomioon kaikki asiaan liittyvät etunäkökohdat.
(75) Jotta toimenpiteiden voimassaolon jatkamisen tai niistä luopumisen todennäköisiä vaikutuksia voitaisiin arvioida, kaikilta edeltä mainituilta asianomaisilta osapuolilta pyydettiin tietoja. Asiaa koskevat kyselylomakkeet lähetettiin yhteisön tuottajalle ja kaikille tiedossa oleville etuyhteydettömille kaliumpermanganaatin tuojille. Yhteisön tuottaja ja yksi tuoja vastasivat kyselyyn. Lisäksi kaksi riippumatonta kaliumpermanganaatin jälleenmyyjää esitti huomautuksia.
(76) Olisi muistettava, että toimenpiteiden käyttöönottoa ei aiemmassa tutkimuksessa pidetty yhteisön edun vastaisena. Lisäksi on huomattava, että tämä tutkimus on tarkastelu, joten siinä analysoidaan tilannetta, jossa polkumyyntitoimenpiteet ovat jo käytössä. Näin ollen siinä voidaan ottaa huomioon ja arvioida kaikki ne kohtuuttomat kielteiset vaikutukset, joita voimassa olevilla polkumyyntitoimenpiteillä on ehkä ollut asianomaisiin osapuoliin.
(77) Tämän perusteella tutkittiin, oliko polkumyyntiä, yhteisön tuotannonalan tilannetta ja vahingollisen polkumyynnin todennäköistä jatkumista ja/tai toistumista koskevista päätelmistä huolimatta olemassa pakottavia syitä, joiden perusteella olisi pääteltävä, ettei olisi yhteisön edun mukaista pitää toimenpiteitä voimassa tässä erityistapauksessa.
9.2 Yhteisön tuotannonalan edut
(78) Jos aiemmassa tutkimuksessa vahvistetuista polkumyyntitoimenpiteistä luovutaan, vahingollinen polkumyynti todennäköisesti jatkuu/toistuu ja yhteisön tuotannonalan tilanne, joka on edelleen heikko, huononee entisestään. Yhteisön tuotannonala on osoittanut pystyvänsä kilpailemaan yhteisön markkinoilla sellaisten toimijoiden kanssa, jotka eivät myy polkuhintaan. Tuotannonala on myös osoittanut pystyneensä hyödyntämään käytössä olevat polkumyyntitoimenpiteet.
(79) Tarkastelujaksolla yhteisön tuotannonala osoitti, että se pystyy kilpailemaan yhteisön markkinoilla, Yhdysvaltojen markkinoilla ja muiden kolmansien maiden markkinoilla, jos kilpailuedellytykset ovat tasavertaiset. Lisäksi yhteisön tuotannonala on osoittanut olevansa elinkelpoinen ja kykenevänsä hyötymään sovellettavista polkumyyntitoimenpiteistä. Tuottavuuden ja kapasiteetin käyttöasteen parantuminen (ks. johdanto-osan 61 ja 58 kappale) sekä tuloksen kääntyminen jälleen voitolliseksi tutkimusajanjakson aikana osoittavat, että yhteisön tuotannonala pystyy kilpailemaan täysipainoisesti ja tehokkaasti yhteisön markkinoilla, jos käytössä on toimenpiteitä vahingollisen polkumyynnin torjumiseksi.
(80) Jos vahingollisen polkumyynnin vastaisten toimenpiteiden kuitenkin annetaan raueta, yhteisön markkinoille voitaisiin vapaasti tuoda suuria määriä Kiinan kansantasavallasta peräisin olevia tuotteita polkuhintaan. Yhteisön tuotannonalan tilanne heikkenisi siinä määrin, että sen elinkelpoisuus olisi vaarassa, mikä puolestaan vaikuttaisi haitallisesti työllisyyteen, kuluttajien valintamahdollisuuksiin jne.
9.3 Käyttäjien ja tuojien edut
(81) Kyselyyn vastasi vain yksi tuoja, minkä lisäksi riippumattomat jälleenmyyjät esittivät huomautuksia; loppukäyttäjät eivät esittäneet lainkaan huomautuksia. Tuoja ei tukenut eikä vastustanut toimenpiteiden voimassaolon jatkamista, kun sen sijaan riippumattomat jälleenmyyjät kannattivat nykyisten toimenpiteiden pitämistä voimassa.
(82) Tämän perusteella näyttää siltä, että polkumyyntitullin vaikutukset käyttäjien ja tuojien kokonaiskustannuksiin ovat vähäiset. Yhteisön tuotannonalan kanssa kilpaileva muu tuonti varmistaa jatkossakin tehokkaan kilpailun. Koska tuotteen uudet sovellukset käsittävät juomaveden ja jäteveden puhdistuksen ja koska asiakkaana eivät tässä tapauksessa ole suuryritykset vaan kunnat tai yleishyödylliset laitokset, toimitusvarmuus on tärkeä tavoite. Tästä syystä on käyttäjien ja erityisesti suuren yleisön edun mukaista, että yhteisön tuotannonala, joka on tämän tuotteen luotettava toimittaja, säilyttää asemansa ja ettei sitä syrjäytetä markkinoilta. Tuojilta ja käyttäjiltä saatujen vastausten vähäisyys näyttäisi osoittavan, että tällä hetkellä voimassa olevilla toimenpiteillä ei ole ollut merkittävää vaikutusta niiden liiketoimintaan.
9.4 Yhteisön etua koskeva päätelmä
(83) Toimenpiteiden voimassaolon päättymisellä olisi merkittävä vaikutus yhteisön tuotannonalan taloudellisiin näkymiin, kun taas toimenpiteiden voimassaolon jatkaminen näkyisi tuojien tilanteessa jatkossakin vain vähäisenä kustannusten lisäyksenä. Kaikkien asianomaisten etujen vertailun jälkeen katsotaan, että polkumyyntitoimenpiteiden pitäminen voimassa mahdollistaa nykyisen terveen kilpailun jatkumisen, koska se poistaa harjoitetun polkumyynnin vahingolliset vaikutukset. Tästä syystä ei ole olemassa pakottavia syitä, joiden vuoksi toimenpiteiden voimassaoloa ei voitaisi jatkaa.
10. LOPULLINEN PÄÄTELMÄ
(84) Kiinan kansantasavallasta peräisin olevan kaliumpermanganaatin tuonnissa tällä hetkellä voimassa olevat toimenpiteet olisi näin ollen säilytettävä voimassa perusasetuksen 11 artiklan 2 kohdan nojalla,
ON ANTANUT TÄMÄN ASETUKSEN:
1 artikla
1. Otetaan käyttöön lopullinen polkumyyntitulli tuotaessa yhteisöön CN-koodiin 2841 61 10 kuuluvaa Kiinan kansantasavallasta peräisin olevaa kaliumpermanganaattia.
2. Vapaasti yhteisön rajalla tullaamattomana -nettohintaan sovellettava tulli on 1,26 euroa kilogrammaa kohti.
3. Jollei toisin säädetä, sovelletaan tulleja koskevia voimassa olevia säännöksiä ja määräyksiä.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä helmikuuta 2001.

Labels: 18
3
4
1